**ΕΤΑΙΡΕΙΑ ΑΞΙΟΠΟΙΗΣΗΣ ΚΑΙ ΔΙΑΧΕΙΡΙΣΗΣ**

**ΠΕΡΙΟΥΣΙΑΣ ΤΟΥ ΓΕΩΠΟΝΙΚΟΥ**

**ΠΑΝΕΠΙΣΤΗΜΙΟΥ ΑΘΗΝΩΝ ΑΕ**

Διεύθυνση: Ιερά Οδός 75 Αθήνα, Τ.Κ 118 55

Επάγγελμα: Διαχειριστική

ΔΟΥ: Φ.Α.Ε. Αθηνών

Α.Φ.Μ. 094399932

Πληροφορίες: Χαραλαμπίδη Χριστίνα

Τηλ.: 210 5294950 – 2105294914

Email: etgpa@aua.gr

**ΔΙΑΚΗΡΥΞΗ ΑΡ. ΠΡΩΤ. 39/11-6-2025**

Η Εταιρεία Αξιοποίησης & Διαχείρισης της Περιουσίας του Γεωπονικού Πανεπιστημίου Αθηνών (εφεξής ΕΑΔΠ/Γ.Π.Α.):

Έχοντας υπόψη

1. Το Π.Δ. 268/1993 (ΦΕΚ Α114/1993) ίδρυσης και λειτουργίας της ΕΑΔΠ/ΓΠΑ όπως ισχύει ως καταστατικό της.
2. Την από 23/4/2013 Απόφαση της Συγκλήτου του Γεωπονικού Πανεπιστημίου Αθηνών με την οποία μεταβιβάστηκε και παραχωρήθηκε η διαχείριση και εκμετάλλευση του κυλικείου του Πανεπιστημίου, το οποίο στεγάζεται στους χώρους της φοιτητικής εστίας έναντι του εστιατορίου επί της Ιεράς οδού αριθμ. 86 .
3. Την με αριθμ. 2/27.5.2025 απόφαση του Δ.Σ. της εταιρείας
4. Τις διατάξεις του Π.Δ. 715/1979 (ΦΕΚ 212/Α/79)

προκηρύσσει Δημόσιο Πλειοδοτικό Διαγωνισμό κατά τις διατάξεις του Π.Δ. 715/1979 με κλειστές προσφορές για την εκμίσθωση του κυλικείου του Γεωπονικού Πανεπιστημίου Αθηνών, που βρίσκεται στην Ιερά Οδό 86 επιφανείας 105,79 m2  προς εξυπηρέτηση σε είδη κυλικείου των φοιτητών καθώς και των εργαζομένων (διδακτικό και διοικητικό προσωπικό).

1. **ΧΡΟΝΟΣ ΚΑΙ ΤΟΠΟΣ ΥΠΟΒΟΛΗΣ ΤΩΝ ΠΡΟΣΦΟΡΩΝ**

Όσοι επιθυμούν να λάβουν μέρος στον διαγωνισμό πρέπει να καταθέσουν τις προσφορές τους σφραγισμένες το αργότερο μέχρι και την 30/6/2025. Οι προσφορές υποβάλλονται στο πρωτόκολλο της ΕΑΔΠ/Γ.Π.Α. Α.Ε. που βρίσκεται επί της Ιεράς Οδού 75, 118 55 Αθήνα, στον ημιυπόγειο χώρο του Κεντρικού Κτιρίου του Γ.Π.Α. είτε ιδιοχείρως, είτε υπό τη μορφή συστημένης επιστολής (επί αποδείξει). Τελική ημερομηνία και ώρα παραλαβής των προσφορών ορίζεται η 30η Ιουνίου 2025 ημέρα Δευτέρα και ώρα 14:00 μ.μ. ώρα Ελλάδος. Προσφορές που υποβάλλονται ή περιέχονται στην ΕΑΔΠ/Γ.Π.Α. Α.Ε. με οποιονδήποτε τρόπο εκπρόθεσμα επιστρέφονται χωρίς να αποσφραγιστούν.

1. **ΤΟΠΟΣ ΚΑΙ ΧΡΟΝΟΣ ΔΙΕΞΑΓΩΓΗΣ ΔΙΑΓΩΝΙΣΜΟΥ**

Ο διαγωνισμός θα διενεργηθεί στα γραφεία της Εταιρείας Αξιοποίησης & Διαχείρισης Περιουσίας του Γ.Π.Α. στον ημιυπόγειο χώρο του Κεντρικού Κτιρίου του Γ.Π.Α., Ιερά Οδός 75 118 55, Βοτανικός – Αθήνα, στις 1/7/2025 ημέρα Τρίτη και ώρα 10:00 π.μ., σύμφωνα με τους όρους που αναφέρονται στη διακήρυξη σε δημόσια συνεδρίαση ενώπιον αρμόδιας Επιτροπής του Διαγωνισμού.

1. **ΔΙΚΑΙΟΥΜΕΝΟΙ ΣΥΜΜΕΤΟΧΗΣ**

Στον διαγωνισμό μπορούν να λάβουν μέρος φυσικά και νομικά πρόσωπα που ασχολούνται με το αντικείμενο του διαγωνισμού ή με συναφή επαγγέλματα και διαθέτουν τουλάχιστον (3) τρία έτη αποδεδειγμένη εμπειρία στο αντικείμενο του διαγωνισμού.

1. **ΟΡΟΙ ΔΙΕΞΑΓΩΓΗΣ ΔΙΑΓΩΝΙΣΜΟΥ**

4.1. Η λειτουργία κυλικείων υπάγεται στις διατάξεις της υπ’ αριθμ. Υ1γ/Γ.Π/οικ.47829 (ΦΕΚ Β’ 2161/2017) Υγειονομική Διάταξη που καθορίζει την λειτουργία των καταστημάτων Υγειονομικού Ενδιαφέροντος, σύμφωνα και με τους ορισμούς του άρθρου 2 του κανονισμού Ε.Κ.852/2004 και των άρθρων 2 και 3 του κανονισμού (ΕΚ) αριθμ. 178/2002. Ο μεν πρώτος κανονισμός καθιστά υποχρεωτική την εφαρμογή κανόνων Συστήματος Ανάλυσης Κινδύνων και Κρίσιμων Σημείων Ελέγχου (HACCP), ο δε δεύτερος καθιστά υποχρεωτική την ασφάλεια των τροφίμων.

4.2. Εφαρμόζεται η υπ΄ αριθμ. 91354 (ΦΕΚ Β' 2983/30.08.2017) υπουργική απόφαση σχετικά με την Κωδικοποίηση Κανόνων Διακίνησης και Εμπορίας Προϊόντων και Παροχής Υπηρεσιών (Κανόνες ΔΙ.Ε.Π.Π.Υ.) όπως ισχύει.

* 1. Ο διαγωνισμός θα διενεργηθεί με έγγραφες κλειστές προσφορές, αποκλειόμενης της δια προφορικών προσφορών συνέχισής του, οι οποίες θα περιλαμβάνουν συμπληρωμένο τον Πίνακα 1 του Παραρτήματος Ι.

4.4. Ως ελάχιστο προσφερόμενο μηνιαίο μίσθωμα ορίζεται το ποσό των έξι χιλιάδων, ευρώ ( 6.000,00 €) πλέον Ψηφιακού Τέλους Συναλλαγής 3,6%.

4.5. Ενστάσεις υποβάλλονται εγγράφως στην Επιτροπή Διαγωνισμού, η οποία αποφαίνεται και αποφασίζει οριστικά κατά τα ειδικότερα οριζόμενα στο άρθρο 42 του Π.Δ.715/1979.

1. **ΠΑΡΑΛΑΒΗ ΤΕΥΧΩΝ ΔΙΑΓΩΝΙΣΜΟΥ**

Την αναλυτική διακήρυξη του διαγωνισμού, καθώς και τα αναλυτικά τεύχη των Ειδικών Όρων Μίσθωσης και Εκμετάλλευσης του Κυλικείου (Παράρτημα Ι) και των Προδιαγραφών Ποιότητας (Παράρτημα ΙΙ), τα οποία αποτελούν ενιαίο σύνολο με τη διακήρυξη, θα μπορούν να παραλαμβάνουν οι ενδιαφερόμενοι από τα γραφεία της ΕΑΔΠ/Γ.Π.Α. Α.Ε. που βρίσκεται στον ημιυπόγειο χώρο του Κεντρικού Κτιρίου του Ιδρύματος καθημερινά μέχρι την καταλυτική ημερομηνία κατάθεσης των προσφορών και ώρες 11:00-13:30. Περίληψη της παρούσας διακήρυξης θα αναρτηθεί και στο site της Εταιρείας www.aua-gnosis.gr/ανακοινώσεις- δελτία τύπου καθώς και στο πρόγραμμα «Διαύγεια».

Πληροφορίες για την διακήρυξη μπορούν να παίρνουν οι ενδιαφερόμενοι τις εργάσιμες ημέρες από 11:00 έως 13:30, στα τηλέφωνα της εταιρείας 210 5294950 -2105294914.

1. **ΦΑΚΕΛΟΣ ΚΑΙ ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ ΣΤΟ ΔΙΑΓΩΝΙΣΜΟ**

Όσοι λάβουν μέρους στο διαγωνισμό οφείλουν να καταθέσουν:

Κυρίως σφραγισμένο φάκελο με την ένδειξη «ΚΥΡΙΟΣ ΦΑΚΕΛΟΣ» που θα αναγράφει τα πλήρη ατομικά ή εταιρικά στοιχεία του συμμετέχοντος καθώς και την ένδειξη «ΔΙΑΓΩΝΙΣΜΟΣ ΜΙΣΘΩΣΗΣ & ΕΚΜΕΤΑΛΛΕΥΣΗΣ ΤΟΥ ΚΥΛΙΚΕΙΟΥ ΤΟΥ ΓΕΩΠΟΝΙΚΟΥ ΠΑΝΕΠΙΣΤΗΜΙΟΥ ΑΘΗΝΩΝ».

Στον φάκελο θα αναγράφεται ευκρινώς:

 Προτιμώμενος τρόπος ειδοποίησης:

1. Τηλεφωνικά: Aρ. τηλ.: ………………………….
2. Με ηλεκτρονικό ταχυδρομείο: E-mail: ……………………….

 Ο «ΚΥΡΙΟΣ ΦΑΚΕΛΟΣ» θα περιέχει τρεις χωριστούς σφραγισμένους φακέλους με τις εξής ενδείξεις:

**Α.** «ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ**»**,

**Β.** «ΛΟΙΠΑ ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ**»** και

**Γ.** «ΟΙΚΟΝΟΜΙΚΗ ΠΡΟΣΦΟΡΑ**»**

**Α. «ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ»**

Ο κάθε διαγωνιζόμενος οφείλει, επί ποινή αποκλεισμού, να προσκομίσει μέσα στον **Φάκελο με την ένδειξη** «ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ**»**, τα ακόλουθα δικαιολογητικά συμμετοχής:

* 1. **Παραστατικό εκπροσώπησης**

Αν ο υποψήφιος ανάδοχος είναι νομικό πρόσωπο θα πρέπει να κατατεθούν όλα τα έγγραφα νομιμοποίησης αυτού και των νόμιμων εκπροσώπων. Ειδικότερα, υποβάλλεται αντίγραφο του Καταστατικού της Εταιρείας με τις τυχόν τροποποιήσεις του συνοδευόμενο από Γενικό Πιστοποιητικό του Γ.Ε.Μ.Η. (μεταβολών). Στην περίπτωση που το νομικό πρόσωπο υποχρεούται, κατά την κείμενη νομοθεσία, να δηλώνει την εκπροσώπηση και τις μεταβολές του στο ΓΕΜΗ, προσκομίζει σχετικό πιστοποιητικό ισχύουσας εκπροσώπησης, καθώς και αναλυτικό πιστοποιητικό ισχύουσας εκπροσώπησης, το οποίο πρέπει να έχει εκδοθεί έως τριάντα (30) εργάσιμες ημέρες πριν από την υποβολή του. Οι αλλοδαποί διαγωνιζόμενοι προσκομίζουν τα προβλεπόμενα, κατά τη νομοθεσία της χώρας εγκατάστασης, αποδεικτικά έγγραφα, και εφόσον δεν προβλέπονται, υπεύθυνη δήλωση του νόμιμου εκπροσώπου, από την οποία αποδεικνύονται τα ανωτέρω ως προς τη νόμιμη σύσταση, μεταβολές και εκπροσώπηση του οικονομικού φορέα. Εφόσον ο διαγωνιζόμενος δεν παρίσταται αυτοπροσώπως, πρέπει ο αντιπρόσωπός του να καταθέσει στην επιτροπή του διαγωνισμού εξουσιοδότηση με θεώρηση του γνησίου της υπογραφής.

* 1. **Υπεύθυνη Δήλωση του Ν.1599/1986**, η οποία θα φέρει βεβαίωση του γνησίου της υπογραφής στην οποία θα αναφέρονται τα εξής
		+ Θα αναγράφονται τα στοιχεία του διαγωνισμού στον οποίο συμμετέχουν καθώς και ότι έλαβαν γνώση της παρούσας διακήρυξης και των παραρτημάτων αυτής και των όρων της, τους οποίους αποδέχονται πλήρως και ανεπιφύλακτα στο σύνολό τους.
		+ ότι, αφού επισκέφθηκαν τον προς μίσθωση χώρο και έλαβαν γνώση των πραγματικών δεδομένων, τον βρήκαν κατάλληλο για τη χρήση που προορίζεται, αποδεχόμενοι αυτού χωρίς καμία επιφύλαξη.
		+ Ότι το μίσθιο θα χρησιμοποιηθεί ως Κυλικείο και μόνον και θα τηρούν τις ισχύουσες υγειονομικές διατάξεις για τη λειτουργία του.
		+ Ότι δεν έχουν διωχθεί ή διώκονται για παραβάσεις σχετιζόμενες με τις ισχύουσες υγειονομικές και αγορανομικές διατάξεις,
		+ Ότι δεν έχουν κινηθεί εναντίον τους από το Δημόσιο ή άλλα Ν.Π.Δ.Δ., Ν.Π.ΙΔ., Ο.Τ.Α. κ.λπ. διαδικασίες ενώπιον δικαστηρίων ή και εξωδίκως για παράβαση συμβατικών όρων για εκμεταλλεύσεις οποιασδήποτε μορφής που είχαν αναλάβει κατόπιν διαγωνισμού ή τους είχαν ανατεθεί.
		+ Ότι δε βρέθηκαν ή βρίσκονται σε αντιδικία με την ΕΑΔΠ/Γ.Π.Α. και το Γ.Π.Α.
		+ Ότι θα διαθέτουν τα είδη κυλικείου στις τιμές που αναγράφονται στη στήλη «προσφερόμενη τιμή» του Πίνακα 1 του Παραρτήματος Ι και ότι δεσμεύονται ρητά και ανεπιφύλακτα ως προς την υιοθέτηση των τιμών του εν λόγω πίνακα, όπως αυτοί θα συμπληρωθούν από τους ιδίους.
		+ Ότι δεν έχουν αποκλεισθεί από διαγωνισμούς του Δημοσίου ή ΝΠΔΔ
		+ Ότι δε συντρέχει στο πρόσωπό τους κάποιος λόγος αποκλεισμού, από τον παρόντα διαγωνισμό, σύμφωνα με τις προβλέψεις αυτού.
		+ Την ακριβή διεύθυνση της κατοικίας τους ή της έδρας της επιχείρησής τους.
	2. **Εγγύηση συμμετοχής** ποσού ίσου προς ένα (1) ελάχιστο προτεινόμενο μηνιαίο μίσθωμα, δηλαδή ποσού των έξι χιλιάδων ευρώ (6.000,00 €). Για την εν λόγω εγγύηση θα κατατεθεί είτε γραμμάτιο του Ταμείου Παρακαταθηκών και Δανείων, ή εγγυητική επιστολή αναγνωρισμένης στην Ελλάδα Τράπεζας, χωρίς περιορισμένο χρόνο ισχύος (ανοικτή). Η ανωτέρω εγγύηση θα επιστραφεί στον οριστικό πλειοδότη μετά την κατάθεση της εγγύησης καλής εκτέλεσης των όρων της σύμβασης που θα υπογραφεί, στους δε λοιπούς προσφέροντες εντός πέντε ημερών από την κατακύρωση του αποτελέσματος του διαγωνισμού.
	3. **Πιστοποιητικό οικείου επιμελητηρίου** με το οποίο θα βεβαιούται το ειδικό αυτών επάγγελμα και η κατά το τρέχον του διαγωνισμού έτος άσκησης αυτού.
	4. **Πιστοποιητικά φορολογικής και ασφαλιστικής ενημερότητας** που ισχύουν κατά την ημέρα διενέργειας του διαγωνισμού από τα οποία να προκύπτει ότι είναι ενήμεροι ως προς τις φορολογικές και ασφαλιστικές τους υποχρεώσεις.
	5. **Απόσπασμα ποινικού μητρώου** που εκδόθηκε εντός του τελευταίου τριμήνου διενέργειας του διαγωνισμού, εφόσον πρόκειται να φυσικά πρόσωπα. Για τα νομικά πρόσωπα απόσπασμα ποινικού μητρώου των νόμιμων εκπροσώπων τους. Για τις Ο.Ε. απαιτείται απόσπασμα ποινικού μητρώου των ομορρύθμων εταίρων τους, ενώ για τις εταιρείες Α.Ε. και Ε.Π.Ε. απόσπασμα ποινικού μητρώου των νόμιμων εκπροσώπων τους.
	6. **Πιστοποιητικά αρμόδιας δικαστικής ή διοικητικής αρχής** του τελευταίου εξαμήνου, από τα οποία να προκύπτει ότι:
		1. Προκειμένου περί φυσικών προσώπων:
1. ο προσφέρων δεν έχει κηρυχθεί σε πτώχευση
2. δεν έχει κινηθεί κατ’ αυτού διαδικασία κήρυξης σε πτώχευση
	* 1. Προκειμένου περί νομικών προσώπων:
3. δεν τελεί υπό πτώχευση
4. δεν έχει υπαχθεί σε διαδικασία ειδικής εκκαθάρισης
5. δεν τελεί υπό αναγκαστική διαχείριση από εκκαθαριστή ή από το δικαστήριο
6. δεν έχει υπαχθεί σε διαδικασία πτωχευτικού συμβιβασμού
7. δεν έχει αναστείλει τις επιχειρηματικές του δραστηριότητες
8. δεν έχει υπαχθεί σε διαδικασία εξυγίανσης και δεν τηρεί τους όρους αυτής
9. δε βρίσκεται σε οποιαδήποτε ανάλογη κατάσταση προκύπτουσα από παρόμοια διαδικασία, προβλεπόμενη σε εθνικές διατάξεις νόμου.

**Β. «ΛΟΙΠΑ ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ»**

Ο κάθε διαγωνιζόμενος οφείλει, επί ποινή αποκλεισμού, να προσκομίσει μέσα στον **Φάκελο με την ένδειξη** «ΛΟΙΠΑ ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ**»**, τα παρακάτω δικαιολογητικά συμμετοχής**,** τα οποία θα αποδεικνύουν την τεχνική και επαγγελματική ικανότητα του υποψηφίου αναδόχου.

Κάθε διαγωνιζόμενος οφείλει επιπλέον να πληροί και να τεκμηριώνει πλήρως, με ποινή αποκλεισμού, ειδική τεχνική και επαγγελματική ικανότητα, κατά τα διαλαμβανόμενα στο παρόν άρθρο. Η ειδική τεχνική και επαγγελματική ικανότητα αναλύεται ως εξής:

**1.1.**  Ο υποψήφιος ανάδοχος οφείλει να βεβαιώσει την καταλληλότητα των τροφίμων και την τήρηση ορισμένων προτύπων εξασφάλισης της ποιότητας τροφίμων προσκομίζοντας αντίγραφα πιστοποιητικού ISO και βεβαίωσης εγκατάστασης συστήματος HACCP, που διαθέτει είτε ο διαγωνιζόμενος είτε οι κύριοι προμηθευτές του. Σε περίπτωση που τα διαθέτουν μόνο οι προμηθευτές του, τότε ο διαγωνιζόμενος θα πρέπει να προσκομίσει βεβαίωση του πιστοποιημένου προμηθευτή με την οποία ο τελευταίος θα αναλαμβάνει την υποχρέωση να προμηθεύει τον διαγωνιζόμενο με τα προσφερόμενα είδη του υπόψη διαγωνισμού καθώς και υπεύθυνη δήλωση με θεώρηση του γνησίου της υπογραφής με την οποία θα δηλώνει υπεύθυνα ότι όλοι οι προμηθευτές του για πρώτες ύλες και είδη, που θα πωλούνται από το κυλικείο, θα έχουν πιστοποίηση ISO 9001:2000 ή ISO 22000. Η εταιρεία δικαιούται οιαδήποτε στιγμή κατά την διάρκεια της σύμβασης να ζητήσει στοιχεία που να αποδεικνύουν τις σχετικές πιστοποιήσεις και ο ανάδοχος υποχρεούται να τα καταθέσει εντός δέκα ημερών (10) από την κοινοποίηση της σχετικής έγγραφης πρόσκλησης.

**1.2.** Να έχει εμπειρία τουλάχιστον τριών (3) ετών τουλάχιστον σε δύο (2) ετήσιες συμβάσεις εκμίσθωσης και εκμετάλλευσης κυλικείου σε οργανισμούς του Δημοσίου, αντίστοιχου μεγέθους (άνω των 3.000 ατόμων ημερησίως) και πολυπλοκότητας που αφορά η παρούσα διακήρυξη:

* Σύντομο βιογραφικό σημείωμα στο οποίο να φαίνεται η εν γένει επαγγελματική του δραστηριότητα, ώστε να διαπιστωθεί και σε συνέχεια να αξιολογηθεί η εμπειρία
* Κατάλογο Υπηρεσιών (Υπηρεσία, διεύθυνση, τηλέφωνο) στις οποίες έχουν αναλάβει και εκτελέσει σχετικές με το αντικείμενο του διαγωνισμού εργασίες
* Συμβάσεις με τις αναφερόμενες στον παραπάνω κατάλογο Υπηρεσίες
* Βεβαίωση καλής εκτέλεσης για μία (1) τουλάχιστον σύμβαση, σε οργανισμό του Δημοσίου

**1.3.** Να διαθέτει την κατάλληλη οργάνωση, δομή και μέσα, ώστε να ανταπεξέλθει επιτυχώς στις απαιτήσεις της λειτουργίας του κυλικείου. Συγκεκριμένα:

Ο υποψήφιος Ανάδοχος οφείλει να διαθέτει τουλάχιστον 4 άτομα απασχολούμενο προσωπικό, ανεξάρτητα από τη συμβατική σχέση τους με την επιχείρηση, και έναν τουλάχιστον υπεύθυνο για τον έλεγχο της ποιότητας. Ο υποψήφιος Ανάδοχος οφείλει να αποδείξει την ανωτέρω ελάχιστη προϋπόθεση συμμετοχής με Υπεύθυνη Δήλωση του Ν.1599/1986, η οποία θα φέρει βεβαίωση του γνησίου της υπογραφής εκάστου συμμετέχοντος καθώς και να προσκομίσει κατάσταση του αριθμού προσωπικού που θα απασχοληθεί στη λειτουργία του κυλικείου. Στην κατάσταση αυτή πρέπει να αναφέρεται ο υπεύθυνος λειτουργίας του κυλικείου, ο οποίος θα διαθέτει τα κατά Νόμο προσόντα.

Σημειώνεται ότι εάν ο διαγωνιζόμενος είναι Σύμπραξη, Κοινοπραξία ή Ένωση φυσικών ή νομικών προσώπων, η ειδική τεχνική και επαγγελματική ικανότητα η οποία απαιτείται, σύμφωνα με το παρόν άρθρο, μπορεί να προκύπτει και αθροιστικά από όλα τα μέλη της Σύμπραξης, Κοινοπραξίας ή Ένωσης.

Αν κάθε φάκελος με την ένδειξη «ΛΟΙΠΑ ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ» που κατατίθεται, δεν συνοδεύεται από τα ανωτέρω δικαιολογητικά ή υπεύθυνες δηλώσεις –κατά περίπτωση- της παρούσας η προσφορά του **απορρίπτεται ως απαράδεκτη.**

**Γ. « ΟΙΚΟΝΟΜΙΚΗ ΠΡΟΣΦΟΡΑ»**

**Οικονομική προσφορά**, η οποία θα υποβάλλεται σε ξεχωριστό σφραγισμένο φάκελο, με αναγραφή εξωτερικώς των στοιχείων του προσφέροντος και με την ένδειξη «ΟΙΚΟΝΟΜΙΚΗ ΠΡΟΣΦΟΡΑ ΓΙΑ ΤΗΝ ΜΙΣΘΩΣΗ & ΕΚΜΕΤΑΛΛΕΥΣΗ ΤΟΥ ΚΥΛΙΚΕΙΟΥ ΤΟΥ ΓΕΩΠΟΝΙΚΟΥ ΠΑΝΕΠΙΣΤΗΜΙΟΥ ΑΘΗΝΩΝ». Τονίζεται ιδιαίτερα ότι η εσώκλειστη στο φάκελο οικονομική προσφορά πρέπει να περιλαμβάνει όλα τα στοιχεία του προσφέροντος και να είναι οπωσδήποτε ενυπόγραφη, ενώ στην περίπτωση εταιρειών πρέπει να τίθεται επί της υπογραφής και η εταιρική σφραγίδα. Η Οικονομική προσφορά θα περιλαμβάνει, εκτός από το **μηνιαίο μίσθωμα** που θα προσφέρεται το οποίο δεν μπορεί να είναι μικρότερο των **6.000,00 € (Έξι χιλιάδων ευρώ) πλέον ψηφιακού τέλους συναλλαγής** και **κατάλογο,** όπως επισυνάπτεται στην παρούσα διακήρυξη, των ειδών με τις τιμές που προσφέρει, οι οποίες δεν μπορούν να ξεπερνούν τις ανώτατες τιμές που αναγράφονται στον προαναφερθέντα κατάλογο.

Οι προσφορές πρέπει να ισχύουν και να δεσμεύουν τους συμμετέχοντες για χρονικό διάστημα 120 ημερών από την επόμενη της διενέργειας του διαγωνισμού.

**Η επιλογή του αναδόχου θα γίνει με βάση το υψηλότερο μηνιαίο μίσθωμα, μεταξύ των τεχνικά αποδεκτών προσφορών.**

1. **ΓΕΝΙΚΟΙ ΟΡΟΙ**
	1. Προσφορά που υπεβλήθη εκπρόθεσμα ή είναι αόριστη ή ανεπίδεκτη εκτιμήσεως ή υπό αίρεση **απορρίπτεται** **ως απαράδεκτη** από την επιτροπή του διαγωνισμού και δεν επιτρέπεται η συμπλήρωσή της μετά την κατάθεσή της. **Αντιπροσφορές δεν γίνονται δεκτές.**
	2. Προσφορές χωρίς όλα τα παραπάνω αναφερόμενα δικαιολογητικά απορρίπτονται από την Επιτροπή ως απαράδεκτες. Επιπλέον λόγοι απόρριψης της προσφοράς των διαγωνιζομένων αποτελούν:
		1. Οι τυχόν νομικοί περιορισμοί λειτουργίας της επιχείρησης,
		2. Αποκλεισμός συμμετοχής τους σε διαγωνισμού του Δημοσίου και ΝΠΔΔ,
		3. Σοβαρό παράπτωμα κατά την άσκηση της επαγγελματικής τους δραστηριότητας,
		4. Η ασυνέπεια της επιχείρησης στην εκπλήρωση τόσο των συμβατικών της υποχρεώσεων όσο και των υποχρεώσεών της εν γένει προς το Δημόσιο Τομέα και τα Ασφαλιστικά Ταμεία,
		5. Η παράβαση των συμβατικών υποχρεώσεων στο παρελθόν προσώπων (φυσικών ή νομικών) τα οποία είναι μέτοχοι νομικών προσώπων τα οποία υποβάλουν στον παρόντα διαγωνισμό υποψηφιότητα,
		6. Ψευδείς ή ανακριβείς δηλώσεις κατά την παροχή πληροφοριών που ζητούνται από την υπηρεσία.
		7. Οφειλές από οποιαδήποτε αιτία στην ΕΑΔΠ/Γ.Π.Α. Α.Ε.
		8. Η ΕΑΔΠ./Γ.Π.Α. Α.Ε. έχει επίσης δικαίωμα να αποκλείσει οποιονδήποτε συμμετέχοντα στο διαγωνισμό, εφόσον υπάρχουν επαρκώς εύλογες ενδείξεις ότι ο συμμετέχων έχει συνάψει συμφωνία με άλλους υποψηφίους με στόχο τη στρέβλωση του ανταγωνισμού.
	3. Οι προσφορές σε κάθε περίπτωση πρέπει:
		1. Να έχουν συνταχθεί στην Ελληνική γλώσσα,
		2. Να είναι δακτυλογραφημένες και να μη φέρουν ξυσίματα, σβησίματα, διαγραφές, προσθήκες, κ.λ.π. Αν υπάρχουν διορθώσεις, προσθήκες, κ.λ.π. πρέπει να είναι δακτυλογραφημένες με την ίδια γραφομηχανή και μονογραφημένες από τον προμηθευτή. Η Επιτροπή Διενέργειας Διαγωνισμού κατά τον έλεγχο θα μονογράφει τις διορθώσεις, προσθήκες, κ.λ.π. και γενικά θα επιβεβαιώνει ότι αυτές έγιναν πριν από την αποσφράγιση των οικονομικών προσφορών,
		3. Να υποβληθούν σε δύο (2) αντίτυπα. Σε ένα (1) από τα δύο αυτά αντίτυπα και σε κάθε σελίδα του θα αναγράφεται η λέξη **«ΠΡΩΤΟΤΥΠΟ»**, που θα είναι επικρατέστερο των άλλων αντιτύπων σε περίπτωση διαφορών μεταξύ τους.
	4. Μετά την κατάθεση και την αποσφράγιση της προσφοράς καμία διευκρίνιση, τροποποίηση ή απόκρουση όρου της διακήρυξης ή της προσφοράς γίνεται αποδεκτή. Η Επιτροπή Διενέργειας Διαγωνισμού έχει το δικαίωμα και αφού το κρίνει αναγκαίο να ζητήσει από τον προμηθευτή τις επιπρόσθετες διευκρινίσεις σχετικά με το περιεχόμενο της προσφοράς του. Στην περίπτωση αυτή η παροχή διευκρινίσεων είναι υποχρεωτική για τον προμηθευτή.
2. **ΑΞΙΟΛΟΓΗΣΗ ΠΡΟΣΦΟΡΩΝ – ΚΑΤΑΚΥΡΩΣΗ ΤΟΥ ΔΙΑΓΩΝΙΣΜΟΥ**

 Την καθορισμένη ημέρα και ώρα διενέργειας του διαγωνισμού ή την ορισμένη ημερομηνία μετά από δικαιολογημένη παράτασή της από την Επιτροπή, οι φάκελοι θα αποσφραγιστούν από την αρμόδια Επιτροπή του Διαγωνισμού

 Η Επιτροπή, αφού ελέγξει την πληρότητα κάθε φακέλου και διαπιστώσει ότι πληρούνται οι προϋποθέσεις συμμετοχής της παρούσης ορίζει ημερομηνία αποσφράγισης των φακέλων των οικονομικών προσφορών.

 Η Επιτροπή του Διαγωνισμού συντάσσει το πρακτικό κατακύρωσης του διαγωνισμού σε αυτόν που προσέφερε το μεγαλύτερο μίσθωμα μεταξύ των αποδεκτών κατά τα ανωτέρω προσφορών, ο οποίος από τούδε και στο εξής θα αναφέρεται ως «πλειοδότης», που υποβάλλεται στη συνέχεια στο αρμόδιο όργανο της ΕΑΔΠ/Γ.Π.Α. Α.Ε.

Η κατακύρωση του αποτελέσματος του διαγωνισμού επαφίεται στην απόλυτη κρίση του Δ.Σ της ΕΑΔΠ/Γ.Π.Α. Α.Ε.

Η ΕΑΔΠ/Γ.Π.Α. Α.Ε. κατά την απόλυτη διακριτική της ευχέρεια μπορεί να ακυρώσει το διαγωνισμό ή να τον αναβάλει και να ματαιώσει τα αποτελέσματά του χωρίς να αποκτά κανένα δικαίωμα οποιοσδήποτε των προσφερόντων.

Στην κρίση του Διοικητικού Συμβουλίου της ΕΑΔΠ/Γ.Π.Α. Α.Ε. υπόκειται η επαναπροκήρυξη εάν από την διαδικασία του τακτικού διαγωνισμού δεν αναδειχθεί ανάδοχος.

1. **ΠΡΙΝ ΤΗΝ ΥΠΟΓΡΑΦΗ ΤΗΣ ΣΥΜΒΑΣΗΣ - ΕΓΓΥΗΣΗ ΚΑΛΗΣ ΕΚΤΕΛΕΣΗΣ**
	1. Ο «πλειοδότης», μέσα σε προθεσμία δεκαπέντε (15) εργασίμων ημερών από τη λήψη της έγγραφης ειδοποίησης του Ιδρύματος, πρέπει να προσέλθει για την υπογραφή της σχετικής συμβάσεως και να καταθέσει εγγυητική ποσού ίσου προς το διπλάσιο του προσφερθέντος μηνιαίου μισθώματος, για την καλή και ακριβή εκτέλεση των όρων της σύμβασης, χωρίς περιορισμένο χρόνο ισχύος.
	2. Αν ο «πλειοδότης» δεν προσέλθει για την υπογραφή της σύμβασης ή δεν καταθέσει την εγγύηση καλής εκτέλεσης εντός της ανωτέρω προθεσμίας: α) καταπίπτει αυτοδίκαια υπέρ της ΕΑΔΠ/Γ.Π.Α. Α.Ε. η εγγύηση συμμετοχής του στο διαγωνισμό, β) κηρύσσεται έκπτωτος και υποχρεούται σε πλήρη αποζημίωση της ΕΑΔΠ/Γ.Π.Α. Α.Ε. όπως προβλέπεται από τις διατάξεις του Π.Δ.715/1979, γ) καλείται ο υποψήφιος με την αμέσως υψηλότερη από οικονομική άποψη προσφορά. Σε περίπτωση που και αυτός δεν προσέλθει τότε καλείται ο επόμενος κ.ο.κ.
	3. Η εγγύηση καλής εκτέλεσης των όρων της σύμβασης αναπροσαρμόζεται κάθε φορά στο ύψος αναπροσαρμογής του μισθώματος και δεν συμψηφίζεται με τα μισθώματα των τελευταίων μηνών. Η εγγύηση θα επιστραφεί άτοκα μετά τη λήξη της μισθώσεως και την παράδοση του μισθίου με την προϋπόθεση της καλής εκτέλεσης των όρων της σύμβασης. Σε οποιαδήποτε περίπτωση παράβασης των συμβατικών υποχρεώσεων εκ μέρους του μισθωτή, η εγγύηση καλής εκτέλεσης θα καταπίπτει υπέρ της ΕΑΔΠ/Γ.Π.Α. Α.Ε. λόγω ποινικής ρήτρας.
2. **ΥΠΟΓΡΑΦΗ ΣΥΜΒΑΣΗΣ**
	1. Η σύμβαση θα υπογραφεί σύμφωνα με τους όρους της παρούσας διακήρυξης, το τεύχος των ειδικών όρων μίσθωσης του κυλικείου και το τεύχος των Προδιαγραφών Ποιότητας, τα οποία αποτελούν ενιαίο σύνολο με την παρούσα διακήρυξη και την προσφορά του μισθωτή και θα περιλαμβάνει μεταξύ άλλων και τους όρους της παραγράφου 8 και 9, οι οποίοι ισχύουν υποχρεωτικά και αποτελούν περιεχόμενο της σύμβασης εκμίσθωσης.
	2. Η διάρκεια της μίσθωσης ορίζεται σε δύο (2) έτη με δικαίωμα παράτασης επιπλέον τριών (3) ετών κατόπιν αποφάσεως του Δ.Σ. της ΕΑΔΠ/Γ.Π.Α. αρχομένη από την ημερομηνία υπογραφή του σχετικού συμφωνητικού και του πρωτοκόλλου παράδοσης και παραλαβής του μισθίου. Στο πρωτόκολλο παράδοσης-παραλαβής θα συμπεριλαμβάνεται ο τυχόν υφιστάμενος εξοπλισμός του κυλικείου. Τον μισθωτή βαρύνει ολόκληρο το τέλος ψηφιακής συναλλαγής 3,6%.
	3. Το μίσθωμα θα προκαταβάλλεται μέσα στο πρώτο δεκαήμερο του κάθε μήνα, στο λογαριασμό που διατηρεί η ΕΑΔΠ/Γ.Π.Α. στην Τράπεζα Πειραιώς και η καταβολή του αποδεικνύεται μόνο με έγγραφη απόδειξη είσπραξης, αποκλειομένου παντός άλλου μέσου αποδείξεως και αυτού του όρκου. Το Κυλικείο το οποίο στεγάζεται στους χώρους της φοιτητικής εστίας έναντι του Εστιατορίου θα λειτουργεί χωρίς διακοπές καθ' όλο το χρονικό διάστημα της μίσθωσης πρωί και απόγευμα και όλες τις εργάσιμες ημέρες του Πανεπιστημίου από 07:00 π.μ. έως 19:00 μ.μ. Από την υποχρέωση καταβολής μισθώματος εξαιρείται ο μήνας Αύγουστος εφόσον από 01/08 έως 31/08 το κυλικείο του Ιδρύματος θα παραμένει κλειστό και κατά συνέπεια εκτός εκμετάλλευσης. Το μίσθωμα δηλαδή θα καταβάλλεται για τους έντεκα (11) μήνες του έτους. Για τις ημέρες των εορτών Χριστουγέννων και Πάσχα δικαιολογείται διακοπή της λειτουργίας μετά από έγγραφη αίτηση του αναδόχου. Το μίσθωμα των ημερών της διακοπής της λειτουργίας εκπίπτει κατά ποσοστό ίσο με το ποσοστό των υπόψη ημερών ως προς το σύνολο των εργασίμων ημερών του μήνα.

 Η καθαριότητα των κοινοχρήστων χώρων του Κυλικείου (τουαλετών, εισόδου και κλίμακος εισόδου), θα γίνεται από κοινού, με τον ανάδοχο του Εστιατορίου. Συγκεκριμένα ο μεν ανάδοχος του Εστιατορίου υποχρεούται να διατηρεί του χώρους αυτούς καθαρούς τους ζυγούς μήνες, ο δε ανάδοχος του Κυλικείου τους μονούς μήνες .

 Ο μισθωτής θα πρέπει να εξυπηρετεί τους φοιτητές και όλο το προσωπικό του Πανεπιστημίου καθώς και όλα τα Εργαστήρια - Φροντιστήρια και Γραφεία. Θα πρέπει να υπάρχει πάντα διαθέσιμο προσωπικό το οποίο θα αναλαμβάνει και την αποστολή (delivery) όλων των προϊόντων του Κυλικείου στους χώρους εργασίας. Επίσης θα εξυπηρετεί το προσωπικό του Πανεπιστημίου σε περιπτώσεις συνεδριάσεων των Τμημάτων, της Συγκλήτου, εξετάσεων κ.λ.π. Ο μισθωτής θα καταβάλλει τα τέλη φωτισμού σύμφωνα με τον μετρητή και τα τέλη ύδρευσης σε ποσοστό 25% της συνολικής δαπάνης ύδρευσης του κτιρίου της Φοιτητικής Εστίας. Τα έξοδα επίσης του τηλεφώνου θα επιβαρύνουν τον μισθωτή. Σε όλα τα παραπάνω έξοδα του μισθωτή δεν θα υπολογίζεται ο μήνας Αύγουστος κατά τον οποίο το Κυλικείο θα παραμείνει κλειστό και εκτός εκμετάλλευσης.

 Η εποπτεία της λειτουργίας του κυλικείου και ειδικότερα ο έλεγχος της γνησιότητας και ποιότητας των χρησιμοποιουμένων υλικών της ποσότητας και του βάρους των χορηγουμένων προϊόντων, ο έλεγχος του τιμοκαταλόγου, καθώς και της εφαρμογής του Οδηγού Υγιεινής Νο1 του ΕΦΕΤ για τις επιχειρήσεις μαζικής εστίασης διενεργείται από αρμόδια Επιτροπή Παρακολούθησης και Λειτουργίας του Κυλικείου, την οποία ορίζει το Δ.Σ της ΕΑΔΠ/ΓΠΑ ΑΕ και είναι ανεξάρτητος του ελέγχου που ενεργείται από τις κρατικές υπηρεσίες αυτεπαγγέλτως.

 Το ανωτέρω όργανο θα παρακολουθεί και θα ελέγχει την τήρηση όλων των όρων της σύμβασης από τον ανάδοχο, τα δε πορίσματά του θα τα υποβάλει στο Διοικητικό Συμβούλιο της ΕΑΔΠ/Γ.Π.Α. Α.Ε. για την τυχόν επιβολή σ' αυτόν των προβλεπομένων από την εν λόγω διακήρυξη κυρώσεων.

 Ο ανάδοχος υποχρεούται να δέχεται τον ανωτέρω έλεγχο και να διευκολύνει τα όργανα που ασκούν αυτόν.

 Το Διοικητικό Συμβούλιο της ΕΑΔΠ/Γ.Π.Α. Α.Ε. μπορεί κατά την κρίση του να παρατείνει τη σύμβαση με τον ανάδοχο για επιπλέον τρία (3) έτη πέραν της αρχικής μίσθωσης των δύο (2) ετών, με τους ίδιους όρους και συμφωνίες.

* 1. Το μίσθωμα θα παραμείνει σταθερό καθ΄ όλη τη διάρκεια της μίσθωσης και θα καταβάλλεται και για τους έντεκα (11) μήνες του έτους. Ο μισθωτής δεν έχει το δικαίωμα να ζητήσει την αλλαγή καταβολής του μισθώματος για οιοδήποτε λόγο.
	2. Για κάθε καθυστέρηση καταβολής του μισθώματος πέραν του πρώτου πενθημέρου θα επιβάλλεται πρόστιμο 10% επί του συνόλου του μισθώματος. Σε περίπτωση που ο ανάδοχος καθυστερήσει για δυο (2) συνεχόμενους μήνες να καταβάλει το μηνιαίο μίσθωμα, καθώς και σε περίπτωση παράβασης οποιουδήποτε όρου της συμβάσεως μισθώσεως, οι οποίοι θεωρούνται όλοι ουσιώδεις, επέρχονται οι εξής συνέπειες:
		1. Κατάπτωση της εγγυήσεως υπέρ της ΕΑΔΠ/Γ.Π.Α. Α.Ε. η οποία καθίσταται αμέσως και αυτοδίκαια απαιτητή λόγω ποινικής ρήτρας που συνομολογείται με το παρόν.
		2. Λύση της συμβάσεως και προ του συνομολογηθέντος χρόνου και τη βίαιη έξωση του μισθωτού σύμφωνα με τις διατάξεις του Κώδικα Πολιτικής Δικονομίας. Στην περίπτωση αυτή ο μισθωτής οφείλει να καταβάλει λόγω ποινικής ρήτρας, η οποία πρόσθετα συνομολογείται, και τα μη δεδουλευμένα μισθώματα ολόκληρου του χρόνου της μισθώσεως, ανεξαρτήτως του αν η ΕΑΔΠ/Γ.Π.Α. εκμισθώσει ή όχι το μίσθιο για το υπολειπόμενο χρονικό διάστημα μέχρι της λήξεως της μισθώσεως.
		3. Την υποχρέωση του μισθωτή να καταβάλλει στην ΕΑΔΠ/Γ.Π.Α. τόκους υπερημερίας επί των μισθωμάτων, τα οποία δεν καταβλήθηκαν εμπρόθεσμα από της ημερομηνίας καθυστερήσεως μέχρι της εξοφλήσεώς τους.
	3. Η τυχόν τροποποίηση των όρων της συμβάσεως μισθώσεως γίνεται αποκλειστικά και μόνο εγγράφως, με απόφαση του Δ.Σ. της ΕΑΔΠ/Γ.Π.Α. αποκλειομένου οποιουδήποτε άλλου αποδεικτικού μέσου και αυτού του όρκου. Η μη τυχόν έγκαιρη ενάσκηση από την ΕΑΔΠ/Γ.Π.Α. οποιουδήποτε δικαιώματός της εφάπαξ ή κατ’ επανάληψη, δεν θα σημαίνει παραίτηση από το δικαίωμά της αυτό.
	4. Διαφορές που τυχόν προκύψουν μεταξύ της ΕΑΔΠ/Γ.Π.Α. και του Μισθωτή από την ερμηνεία και εκτέλεση της συμβάσεως υπάγονται αποκλειστικώς στη δικαιοδοσία των Δικαστηρίων της Αθήνας.
	5. Σε περίπτωση που κριθεί σκόπιμη από το Δ.Σ. της ΕΑΔΠ/Γ.Π.Α. κατά τη διάρκεια της σύμβασης, η μεταφορά του κυλικείου σε άλλο χώρο, ο μισθωτής δύναται να συνεχίσει τη δραστηριότητά του στο νέο χώρο μέχρι τη λήξη της σύμβασης μίσθωσης. Τα έξοδα μεταφοράς και εγκατάστασης στο νέο χώρο βαρύνουν αποκλειστικά και μόνο τον αιτούντα.
1. **ΥΠΟΧΡΕΩΣΕΙΣ ΤΟΥ ΜΙΣΘΩΤΗ**
	1. Ο μισθωτής δεσμεύεται να εφαρμόσει και να διατηρεί σύστημα διασφάλισης ποιότητας ως και μόνιμη διαδικασία ανάλυσης κινδύνων και κρίσιμων σημείων ελέγχου (HACCP) και οδηγούς ορθής υγιεινής πρακτικής σύμφωνα με τις απαιτήσεις της ισχύουσας νομοθεσίας.
	2. Ο μισθωτής θα πρέπει να παρέχει και τον πλήρη εξοπλισμό λειτουργίας του κυλικείου (συμπεριλαμβανομένων καθισμάτων και τραπεζιών). Οι προδιαγραφές και η εγκατάσταση του εξοπλισμού τελούν υπό την έγκριση και επίβλεψη της Τεχνικής Υπηρεσίας του Γ.Π.Α.
	3. Ο μισθωτής δεν δικαιούται σε μείωση όχι μόνο του μισθώματος, για οποιοδήποτε λόγο από την κατακύρωση της μίσθωσης και αφ’ εξής, ακόμα και λόγω βλαβών και ζημιών του μισθίου, πλήρως και ανεπιφυλάκτως αποδεδειγμένων, που καθιστούν παντελώς αδύνατη τη λειτουργία του, εξ’ οιουδήποτε λόγου, εξαιρουμένων των περιπτώσεων ανωτέρας βίας (περιοριστικώς αναφερομένων: του σεισμού, της θεομηνίας και του πολέμου) και βανδαλισμών. Ακόμη, ο μισθωτής υποχρεούται σε καταβολή του μισθώματος και αν ακόμη δεν κάνει χρήση του μισθίου.
	4. Το μίσθιο θα παραδοθεί στην ΕΑΔΠ/Γ.Π.Α. στην κατάσταση στην οποία είναι σήμερα και η ΕΑΔΠ/Γ.Π.Α. δεν έχει καμία υποχρέωση επισκευής ζημιών, φθορών ή βλαβών του μισθίου, των εγκαταστάσεων και του εν γένει εξοπλισμού του. Επίσης η ΕΑΔΠ/Γ.Π.Α. δεν υποχρεούται να προβεί σε επισκευές ή συντηρήσεις του μισθίου καθ’ όλη τη διάρκεια της μισθώσεως ακόμη κι αν είναι αναγκαίες, εκτός από φθορές και βλάβες που βαρύνουν, σύμφωνα με τη νομολογία των δικαστηρίων, τον ιδιοκτήτη του ακινήτου.
	5. Ο μισθωτής είναι υπεύθυνος για κάθε βλάβη ή φθορά του κυλικείου πέρα από τη συνηθισμένη χρήση του, και οφείλει να παραδώσει κατά τη λήξη ή οποιαδήποτε λύση της μισθώσεως στην ΕΑΔΠ/Γ.Π.Α. τους χώρους και τις εγκαταστάσεις του κυλικείου σε καλή κατάσταση, όπως θα τους παραλάβει, υποχρεούμενος διαφορετικά σε αποζημίωση, το ύψος της οποίας θα καθορίζεται με έκθεση της Τεχνικής Υπηρεσίας του Γ.Π.Α.
	6. Απαγορεύεται στο μισθωτή να ενεργήσει οποιαδήποτε προσθήκη, τροποποίηση, μεταρρύθμιση ή επισκευή στο μίσθιο, όπως επίσης και να τοποθετήσει διαφημιστικές επιγραφές, φωτεινές ή όχι, χωρίς την έγγραφη συναίνεση της ΕΑΔΠ/Γ.Π.Α. Κάθε τροποποίηση, μεταρρύθμιση ή επισκευή, η οποία θα γίνει με τη συναίνεση της ΕΑΔΠ/Γ.Π.Α., θα παραμείνει προς όφελος του μισθίου, χωρίς ο μισθωτής να έχει δικαίωμα αποζημιώσεως, μη δικαιουμένου να αφαιρέσει αυτή, οποιαδήποτε και αν είναι, πολυτελής, αναγκαία ή καλλωπιστική. Κάθε ενδεχόμενη παρέμβαση στα κτιριακά και της ηλεκτρομηχανολογικές εγκαταστάσεις του μισθίου θα γίνεται κατόπιν έγγραφης σύμφωνης γνώμης της Τεχνικής Υπηρεσίας και υπό την επίβλεψή της. Η ΕΑΔΠ/Γ.Π.Α. σε περίπτωση κατά την οποία δεν υπήρξε η συναίνεσή της, θα αξιώσει την επαναφορά των πραγμάτων στην προηγούμενη κατάσταση με δαπάνες του μισθωτή.
	7. Απαγορεύεται στο μισθωτή η τοποθέτηση στους κοινόχρηστους χώρους και στο μίσθιο εύφλεκτων υλικών ή αντικειμένων τα οποία είναι δυνατόν να το βλάψουν ή να το ρυπάνουν.
	8. Ο μισθωτής είναι υποχρεωμένος να κάνει καλή χρήση του μισθίου και να αντικαθιστά αμέσως τα φθαρμένα εξαρτήματα (ηλεκτρικά, κρουνοί, υδραυλικά, θύρες, παράθυρα κλπ.) αλλιώς ευθύνεται σε αποζημίωση για φθορές ή βλάβες, τις οποίες θα προξενήσει στο μίσθιο και τις οποίες υποχρεούται να επανορθώσει με δαπάνες του εντός δέκα ημερών από της εμφανίσεώς τους, χωρίς να έχει δικαίωμα ή αξίωση κατά της ΕΑΔΠ/Γ.Π.Α. για την πληρωμή ή την απόδοση σε αυτόν, των ποσών που πλήρωσε. Εντός του μισθίου υπάρχει κλιματιστικό μηχάνημα ιδιοκτησίας του ΓΠΑ τύπου split 35.000 btu/h.
	9. Ο μισθωτής είναι υποχρεωμένος να χρησιμοποιεί το μίσθιο χωρίς να διαταράσσει την ησυχία, την υγεία, την εργασία, την ασφάλεια και τα χρηστά ήθη των φοιτητών και των εργαζομένων στους χώρους του Ιδρύματος (Διοικητικό και Διδακτικό Προσωπικό).
	10. Τον μισθωτή βαρύνουν οι δαπάνες συντηρήσεως και λειτουργίας όλων εν γένει των εγκαταστάσεων του μισθίου (υδραυλικών, ηλεκτρικών κλπ), οι δαπάνες καταναλώσεως ύδατος, ηλεκτρικού ρεύματος κλπ., τα συνεισπρατόμενα με το λογαριασμό της ΔΕΗ τέλη και φόροι (υπέρ του Δημοσίου και του Δήμου) καθώς και οι δαπάνες εκείνες, οι οποίες λόγω της φύσεώς τους ή εθιμικά βαρύνουν τον μισθωτή.
	11. Απαγορεύεται η φανερή ή σιωπηρή, ολική ή μερική υπεκμίσθωση του μισθίου. Η τυχόν παραμονή στο μίσθιο άλλου προσώπου που έλκει δικαιώματα από τον μισθωτή μετά την ημερομηνία λήξης ή λύσης της μίσθωσης, δεν θεωρείται σε καμιά περίπτωση παράταση ή σιωπηρή ανανέωση της μίσθωσης. Στην περίπτωση αυτή υποχρεούται να καταβάλλει στον εκμισθωτή, λόγω αποζημίωσης χρήσης, για κάθε μήνα παραμονής του στο μίσθιο, ποσό ίσο με το μέχρι τότε καταβαλλόμενο μηνιαίο μίσθωμα. Επίσης υποχρεούται στην καταβολή ποσού ίσου με το 1/10 (ένα δέκατο) του καταβαλλομένου, για κάθε ημέρα από την λήξη ή την λύση της μισθώσεως, μέχρι την παράδοση του μισθίου λόγω ποινικής ρήτρας, υποχρεούμενος επίσης να αποκαταστήσει και κάθε άλλη ζημιά που η καθυστέρηση παράδοσης του μισθίου, ελεύθερου και σε άριστη κατάσταση, μπορεί να επιφέρει στον εκμισθωτή.
	12. Η πρόσληψη συνεταίρου, η αλλαγή χρήσης του μισθίου, η μεταβολή της νομικής μορφής και η πώληση της επιχείρησης επιτρέπεται μόνο μετά από προηγούμενη έγγραφη συναίνεση της ΕΑΔΠ/Γ.Π.Α.
	13. Εάν ο μισθωτής δεν αποχωρήσει από το μίσθιο κατά τη λήξη ή τη λύση της μισθώσεως, υποχρεούται στη συνέχιση της καταβολής του μισθώματος. Επίσης υποχρεούται να καταβάλλει στον εκμισθωτή λόγω ποινικής ρήτρας, ποσό ίσο με το 1/10 (ένα δέκατο) του καταβαλλομένου κατά τη λήξη ή λύση της μίσθωσης μηνιαίου μισθώματος, για κάθε μέρα καθυστερήσεως από τη λήξη ή τη λύση της μισθώσεως, μέχρι την παράδοση του μισθίου, υποχρεούμενος επίσης να αποκαταστήσει και κάθε άλλη ζημιά που η καθυστέρηση παράδοσης του μισθίου, ελεύθερου και σε άριστη κατάσταση, μπορεί να επιφέρει στον εκμισθωτή.
	14. Ο μισθωτής για την περίπτωση απουσίας του από την Αθήνα και εφόσον δεν κάνει γνωστή στην ΕΑΔΠ/Γ.Π.Α. εγγράφως τη νέα του διεύθυνση, θα θεωρείται ότι διορίζει και αποκαθιστά με το μισθωτήριο συμβόλαιο, πληρεξούσιο και αντίκλητό του τον Γραμματέα των Πρωτοδικών για κάθε κοινοποίηση η οποία αφορά την μίσθωση αυτή.
	15. Ο μισθωτής υποχρεούται με την παραλαβή του μισθίου να συνάπτει σύμβαση ασφάλισης έναντι παντός κινδύνου (διάρρηξης, κλοπής, πυρκαγιάς κλπ.) τόσο για το μίσθιο όσο και τα εμπορεύματα και αστικής ευθύνης υπέρ τρίτων με δικαιούχο την εταιρεία και υποχρεούται να τηρεί αυτή καθ΄ολη τη διάρκεια της μίσθωσης. Ο μισθωτής υποχρεούται όπως παραδίδει αντίγραφο του συμβολαίου στην εταιρεία όποτε αυτή το αιτηθεί. Η ΕΑΔΠ/Γ.Π.Α. δεν ευθύνεται σε καμία περίπτωση σε αποζημίωση, έναντι οιασδήποτε ζημίας, φθοράς κλπ. από τρίτους.
	16. Απαγορεύεται ο μισθωτής να προβαίνει στην οργάνωση διαφόρων εκδηλώσεων εντός του χώρου χωρίς την προηγούμενη έγγραφη έγκριση της ΕΑΔΠ/Γ.Π.Α. Α.Ε.
	17. Ο έλεγχος των όρων και προϋποθέσεων των σχετικών με την εγκατάσταση και λειτουργία κυλικείου και των υγειονομικών, αγορανομικών, αστυνομικών και άλλων διατάξεων, ως και των προδιαγραφών ποιότητας που αναλυτικά περιγράφονται στη διακήρυξη σε ειδικό παράρτημα, όπως επικαιροποιούνται από την ισχύουσα νομοθεσία, πραγματοποιείται από ειδική προ τούτο Επιτροπή Παρακολούθησης και Λειτουργίας του κυλικείου, που ορίζεται με απόφαση του Δ.Σ. της ΕΑΔΠ/Γ.Π.Α. Σε περίπτωση που διαπιστωθεί απόκλιση από τους όρους που αναφέρονται στη διακήρυξη-σύμβαση και τις αποφάσεις του Δ.Σ. της ΕΑΔΠ/Γ.Π.Α. η αρμόδια Επιτροπή κατ’ αρχάς θα προβεί σε έγγραφες συστάσεις και υποδείξεις. Σε περίπτωση που διαπιστωθεί μετά την πάροδο εύλογου χρονικού διαστήματος, και πάντως όχι μεγαλύτερου των 15 ημερών, μη συμμόρφωση του μισθωτή στις παραπάνω συστάσεις και υποδείξεις, επιβάλλεται πρόστιμο τριακόσια ευρώ (300 €) έπειτα από εισήγηση της αρμόδιας Επιτροπής. Εάν παρά ταύτα ο μισθωτής εξακολουθεί να μην συμμορφώνεται, η αρμόδια Επιτροπή παραπέμπει με εισήγησή της το θέμα στο Δ.Σ. της ΕΑΔΠ/Γ.Π.Α. για να επιβληθούν οι κυρώσεις που προβλέπονται από τις διατάξεις του Π.Δ.715/1979 (κατάπτωση όλου του ποσού της εγγύησης καλής εκτέλεσης υπέρ της ΕΑΔΠ/Γ.Π.Α. καταγγελία της σύμβασης μίσθωσης, αμέσως και αζημίως από την ΕΑΔΠ/Γ.Π.Α. αποκλεισμός του μισθωτή στο εξής από κάθε άλλο διαγωνισμό της ΕΑΔΠ/Γ.Π.Α. κλπ.).
	18. Απαγορεύεται στο μισθωτή να διακόψει για οποιαδήποτε αιτία τη λειτουργία του κυλικείου.
	19. Ο μισθωτής δεν δικαιούται να ζητήσει αποζημίωση για λόγους απεργίας προσωπικού ή αποχής φοιτητών από τα μαθήματα ή καταλήψεων. Σε περίπτωση αυτόβουλης διακοπής της λειτουργίας του κυλικείου για δεύτερη φορά από τον ανάδοχο, αυτός κηρύσσεται έκπτωτος με απόφαση της ΕΑΔΠ/Γ.Π.Α. Α.Ε. Επιτρέπεται η για εξαιρετικούς λόγους διακοπή της λειτουργίας του κυλικείου μόνο μετά από απόφαση του Δ.Σ. της ΕΑΔΠ/Γ.Π.Α. χωρίς να δικαιούται ο ανάδοχος να αποζημιωθεί από την ΕΑΔΠ/Γ.Π.Α.
	20. Μετά τη λήξη της μίσθωσης για οποιονδήποτε λόγο, ο μισθωτής, εντός 15 ημερών από την κοινοποίηση της σχετικής απόφασης, υποχρεούται να απομακρύνει τα έπιπλα και τα σκεύη που αγόρασε με δικές του δαπάνες, να εκκενώσει τους χώρους του κυλικείου και να αποκαταστήσει με δικές του δαπάνες τυχόν ζημιές που προκάλεσε στο χώρο και στις εγκαταστάσεις του Ιδρύματος. Σε περίπτωση όμως μη πλήρους εξοφλήσεως των υποχρεώσεων του μισθωτή προς την ΕΑΔΠ/Γ.Π.Α. αυτή δικαιούται να παρακρατήσει τα σκεύη, τις συσκευές και τις εγκαταστάσεις του μισθωτή. Μετά την παρέλευση των 15 ημερών, η ΕΑΔΠ/Γ.Π.Α.. δικαιούται να αφαιρέσει όλες τις εγκαταστάσεις του μισθωτή και να αποκαταστήσει το χώρο στην κατάσταση που ήταν πριν από τη μίσθωση, η δε σχετική δαπάνη θα βαρύνει το μισθωτή.
	21. Ο μισθωτής κηρύσσεται έκπτωτος χωρίς δικαίωμα αποζημίωσης από την ΕΑΔΠ/Γ.Π.Α. με απόφαση του Δ.Σ. της ΕΑΔΠ/Γ.Π.Α. μετά από πρόταση της Επιτροπής Παρακολούθησης της Λειτουργίας του Κυλικείου, αμέσως μόλις διαπιστωθεί ότι παραβαίνει κατ’ επανάληψη όρο της σύμβασης. Μεταξύ των όρων περιλαμβάνονται και οι αναφερόμενοι στην καλή λειτουργία του Κυλικείου, στην ποιότητα και την ποσότητα των πωλουμένων ειδών, τη διάρκεια λειτουργίας του Κυλικείου και την τήρηση άμεπτης καθαριότητας. Ο μισθωτής, εφόσον κηρυχθεί έκπτωτος, υποχρεούται να αποχωρήσει από το μίσθιο εντός προθεσμίας δέκα (10) ημερών από την έγγραφη γνωστοποίηση της έκπτωσης, άλλως αποβάλλεται σύμφωνα με τις διατάξεις του Κώδικα Πολιτικής Δικονομίας, χωρίς να δικαιούται αποζημίωσης.
	22. Ο μισθωτής οφείλει να προσλάβει για την καλή λειτουργία του κυλικείου το απαιτούμενο ειδικευμένο προσωπικό, για το οποίο θα είναι ο μόνος και αποκλειστικός υπόχρεος όσον αφορά όλες τις υποχρεώσεις που προκύπτουν από την εργασιακή αυτή σχέση. Ο ίδιος και το προσωπικό του πρέπει να είναι εφοδιασμένοι με το προβλεπόμενο βιβλιάριο υγείας. Εντός ενός μηνός από την έναρξη λειτουργίας του κυλικείου ο μισθωτής είναι υποχρεωμένος να επιδείξει τα πρωτότυπα βιβλιάρια υγείας του προσωπικού που θα εργάζεται στο κυλικείο, θεωρημένα από τις αρμόδιες αρχές.
	23. Ο μισθωτής υποχρεούται να προβεί σε όλες τις απαραίτητες ενέργειες προκειμένου να του χορηγηθούν οι αναγκαίες άδειες λειτουργίας και κάθε άλλη άδεια που αφορά την εν γένει λειτουργία του κυλικείου. Η ΕΑΔΠ/Γ.Π.Α. δεν φέρει ουδεμία ευθύνη σε περίπτωση μη έκδοσης των απαιτούμενων αδειών, ούτε ενέχεται αποζημιωτικά έναντι του Αναδόχου εξ αυτών των αιτιών.
	24. Ο μισθωτής είναι υπεύθυνος για την τήρηση των όρων υγιεινής και ασφάλειας όπως καθορίζονται από τις ισχύουσες διατάξεις και τις σχετικές άδειες λειτουργίας των κυλικείων, ενώ ο νόμιμος εκπρόσωπός του είναι αγορανομικός υπεύθυνος έναντι των αρμόδιων αρχών.
2. **ΛΟΙΠΟΙ ΟΡΟΙ**
	1. Η παρούσα μίσθωση δεν υπάγεται στις διατάξεις του πδ. 34/1995 « Κωδικοποίηση Διατάξεων Νόμων περί Εμπορικών Μισθώσεων».
	2. Το κείμενο της διακήρυξης είναι ισχυρότερο από κάθε άλλο κείμενο σχετικό με το διαγωνισμό, εκτός από προφανή σφάλματα ή παραδρομές.
	3. Η ΕΑΔΠ/Γ.Π.Α. Α.Ε. έχει δικαίωμα να λύσει μονομερώς τη σύμβαση πριν τη λήξη ισχύος της, μετά από προειδοποίηση τριών μηνών.
	4. Οι υποψήφιοι μισθωτές μπορούν να επισκεφθούν τον προς μίσθωση χώρο μετά από συνεννόηση με την αρμόδια υπάλληλο της ΕΑΔΠ/Γ.Π.Α. κ. Χαραλαμπίδη Χριστίνα στα τηλέφωνα 210 5294950 – 2105294914 ημέρες Τρίτη και Πέμπτη κάθε εβδομάδας.

Να σημειωθεί ότι η παρούσα διακήρυξη αποτελεί αναπόσπαστο κομμάτι της σύμβασης που θα υπογραφεί με τον ανάδοχο.

Περίληψη της παρούσας διακήρυξης του διαγωνισμού θα δημοσιευθεί όπως ορίζει ο νόμος.

 **-Ο-**

 **Διευθύνων Σύμβουλος**

 **της Εταιρείας Αξιοποίησης & Διαχείρισης της Περιουσίας του Γ.Π.Α. Α.Ε.**

**Ιορδάνης Χατζηπαυλίδης**

**Καθηγητής**

|  |
| --- |
| **ΠΑΡΑΡΤΗΜΑ I****ΤΕΥΧΟΣ****ΕΙΔΙΚΩΝ ΟΡΩΝ ΜΙΣΘΩΣΗΣ ΚΥΛΙΚΕΙΟΥ** |

**Οι Ειδικοί Όροι Μίσθωσης περιλαμβάνουν:**

1. Ημέρες και ώρες λειτουργίας
2. Δαπάνη εγκατάστασης Κυλικείου
3. Είδη Κυλικείου (Αναλυτικός τιμοκατάλογος προϊόντων)
4. Αποκλειόμενα είδη
5. Τιμοκατάλογος

**1. Ημέρες και ώρες λειτουργίας**

Το κυλικείο θα λειτουργεί **αποκλειστικά και μόνο ως Κυλικείο** χωρίς διακοπή καθ’ όλο το χρονικό διάστημα της μίσθωσης πρωί και απόγευμα και όλες τις εργάσιμες μέρες. Η διακοπή της λειτουργίας του είναι δυνατή μόνο κατά το μήνα Αύγουστο. Ως ελάχιστες ώρες λειτουργίας του ορίζονται από 07.00 έως 19.00.

**2. Δαπάνη εγκατάστασης Κυλικείου.**

Δαπάνες για την εγκατάσταση του Κυλικείου θα βαρύνουν αποκλειστικά το μισθωτή ο οποίος οφείλει κατά την εκτέλεση της εγκατάστασης να συμμορφωθεί προς τις υποδείξεις της ΕΑΔΠ/Γ.Π.Α. Α.Ε. Το μισθωτή βαρύνουν επίσης όλες ανεξαιρέτως οι δαπάνες αγοράς, μεταφοράς και εγκατάστασης λειτουργίας και συντήρησης όλου του απαιτούμενου εξοπλισμού (ψυγεία, τοστιέρες, θερμοθάλαμοι, μηχάνημα εσπρέσσο κλπ.) του κυλικείου.

**3. Είδη κυλικείου**

Ο Μισθωτής υποχρεούται να προσφέρει τουλάχιστον τα εξής είδη τα οποία θα είναι σταθερά, διαθέσιμα καθημερινά και όλες τις ώρες:

1. Ροφήματα {καφές, τσάι, κακάο}
2. Σάντουιτς - τοστ
3. Πίτες {τυρόπιτες, σπανακόπιτες, πίτσες}
4. Τυποποιημένα είδη γάλακτος
5. Κρουασάν
6. Νερό - Αναψυκτικά - Χυμοί

Ο Μισθωτής μπορεί να διαθέτει ενδεικτικά και τα παρακάτω τυποποιημένα είδη:

* Παγωτά
* Καραμέλες-σοκολάτες κλπ.
* Μπισκότα
* Κράκερς
* Τσιπς
* Σοκολάτες

Αναφορικά με τα τυποποιημένα είδη, ο μισθωτής είναι υποχρεωμένος να τα προσφέρει είτε αντί των αναγραφόμενων τιμών (όπου υπάρχουν), είτε αντί τιμών που κινούνται μέσα στο πλαίσιο του καθορισμένου από τις αρμόδιες Αγορανομικές Αρχές νόμιμου κέρδους.

**Ο Μισθωτής υποχρεούται να προσφέρει τα προϊόντα του Πίνακα 1 κατ’ ανώτερο όριο στις επιτρεπόμενες τιμές. Οι τιμές αυτές θα παραμείνουν σταθερές καθ’ όλη την τριετία (2ετία) και κατά την ανανέωση της μίσθωσης για τρία (3) επιπλέον έτη θα επανεξετασθεί με τα ισχύοντα τότε:**

 **ΠΙΝΑΚΑΣ 1**

 Αναλυτικός τιμοκατάλογος προϊόντων

|  |  |  |  |
| --- | --- | --- | --- |
| **ΠΡΟΪΟΝ** | **ΕΠΙΤΡΕΠΌΜΕΝΗ ΤΙΜΉ (€)** | **ΠΡΟΣΦΕΡΟΜΕΝΗ ΤΙΜΗ (€)** | **ΠΟΣΟΣΤΌ ΈΚΠΤΩΣΗΣ %** |
| **ΡΟΦΗΜΑΤΑ** |  |
| Τσάι ρόφημα ζεστό ή κρύο (με ή χωρίς λεμόνι) 350ml | 1,40 (ζεστό)1,50 (κρύο) |  |  |
| Καφές ελληνικός μονός (με ή χωρίς γάλα) | 1,30 |  |  |
| Καφές ελληνικός διπλός (με ή χωρίς γάλα) | 1,70 |  |  |
| Καφές στιγμιαίος (ζεστός ή κρύος, με ή χωρίς γάλα) 350 ml  | 1,50 |  |  |
| Καφές φίλτρου (με ή χωρίς γάλα) 350 ml | 1,70 |  |  |
| Καφές espresso ζεστός ή κρύος | 1,70 |  |  |
| Καφές cappuccino ζεστός ή κρύος | 1,90 |  |  |
| Σοκολάτα (ζεστή ή κρύα) 400 ml με φρέσκο γάλα | 1,80 |  |  |
| **ΤΟΣΤ ή ΣΑΝΤΟΥΙΤΣ** |
| Με τυρί και με προσθήκη ή μη λαχανικών, ντομάτας, μαργαρίνης (ψημένο ή άψητο) | 1,40 |  |  |
| Με Ζαμπόν/Γαλοπούλα – Τυρί και με προσθήκη ή μη λαχανικών, ντομάτας, μαργαρίνης (ψημένο ή άψητο) | 1,60 |  |  |
| **ΠΙΤΕΣ και ΛΟΙΠΑ ΕΙΔΗ** |
| Τυρόπιτα με τυρί φέτα βάρους 120 γραμ. τουλάχιστον | 1,20 |  |  |
| Κασερόπιτα με τυρί κασέρι βάρους 200 γραμ. τουλάχιστον | 1,50 |  |  |
| Σπανακοτυρόπιτα με τυρί φέτα ή κασέρι βάρους 120 γραμ. τουλάχιστον | 1,40 |  |  |
| Λουκανικόπιτα | 1,60 |  |  |
| Πεϊνιρλί βάρους 250 γραμ. τουλάχιστον (ζαμόν, τυρί, μπείκον) | 2,00 |  |  |
| Πίτσα ατομική βάρους 300 γραμ. τουλάχιστον (Ζαμπόν ή Λουκάνικο - Τυρί – Μπείκον - Ντομάτα) | 2,00 |  |  |
| Ζαμπονοτυρόπιτα βάρους 250 γραμ. τουλάχιστον | 1,70 |  |  |
| Κουλούρι με σουσάμι βάρους 50 γραμ. τουλάχιστον | 0,50 |  |  |
| **ΓΛΥΚΑ** |
| Κρουασάν βουτύρου βάρους 150 γραμ. τουλάχιστον | 1,00 |  |  |
| Κρουασάν σοκολάτας βάρους 200 γραμ. τουλάχιστον | 1,50 |  |  |
| Μηλόπιτα βάρους 200 γραμ. τουλάχιστον | 1,50 |  |  |
| Μπουγάτσα με κρέμα βάρους 200 γραμ. τουλάχιστον | 1,70 |  |  |
| **ΧΥΜΟΙ ΦΡΟΥΤΩΝ** |
| Φρέσκος Φυσικός χυμός πορτοκαλιού 250 ml τουλάχιστον | 1,10 |  |  |
| Φρέσκος Φυσικός χυμός ανάμεικτος 250 ml τουλάχιστον | 1,30 |  |  |
| Φυσικοί χυμοί φρούτων με 100% χυμό (χωρίς πρόσθετη ζάχαρη) 330 ml τουλάχιστον | 1,20 |  |  |
| **ΤΥΠΟΠΟΙΗΜΕΝΑ ΕΙΔΗ ΓΑΛΑΚΤΟΣ** |
| Γάλα φρέσκο ½ lt πλήρες παστεριωμένο | 1,00 |  |  |
| Γάλα φρέσκο ½ lt με χαμηλά λιπαρά | 1,00 |  |  |
| Γάλα σοκολατούχο 330 ml πλήρες | 1,50 |  |  |
| Γάλα σοκολατούχο 330 ml με χαμηλά λιπαρά | 1,50 |  |  |
| Γιαούρτι πλήρες | 1,20 |  |  |
| Γιαούρτι με χαμηλά λιπαρά | 1,20 |  |  |
| Γιαούρτι με γεύσεις φρούτων | 1,60 |  |  |
| **ΝΕΡΌ - ΑΝΑΨΥΚΤΙΚΆ - ΧΥΜΟΊ** |
| Νερό εμφιαλωμένο 1½ lt | 1,00 |  |  |
| Νερό εμφιαλωμένο 750 ml | 0,75 |  |  |
| Νερό εμφιαλωμένο 500 ml | 0.50 |  |  |
| Σόδα | 1,00 |  |  |
| Τύπου cola  | 1,10 |  |  |
| Τύπου σπράϊτ | 1,10 |  |  |
| Λεμονάδα | 1,10 |  |  |
| Πορτοκαλάδα | 1,10 |  |  |
| Ice Teα  | 1,50 |  |  |
| Τυποποιημένοι φυσικοί χυμοί  | 1,20 |  |  |

Ο Μισθωτής μπορεί να προσφέρει τα είδη του Πίνακα 1 σε τιμές μικρότερες ή ίσες αυτών που αναγράφονται σε αυτόν σε καμία περίπτωση όμως ανώτερες αυτών καθώς θα είναι λόγος απόρριψης της προσφοράς.

**4. Αποκλειόμενα είδη**

Απαγορεύεται ρητώς η πώληση οινοπνευματωδών ποτών πάσης φύσεως, τσιγάρων, ειδών καπνιστού, περιοδικού τύπου, η λειτουργία τυχερών παιχνιδιών, η παραγωγή παιγνιόχαρτων, λαχείων, ΠΡΟ-ΠΟ, ΛΟΤΤΟ, ΞΥΣΤΟ κλπ.

**5. Τιμοκατάλογος**

Ο μισθωτής υποχρεούται να αναρτήσει σε εμφανές σημείο τιμοκατάλογο όλων ανεξαιρέτως των προσφερόμενων ειδών και τιμών αυτών.

Επιπλέον υποχρεούται να τοποθετήσει τις ενδείξεις τιμών πάνω ή δίπλα σε κάθε πωλούμενο είδος.

**ΣΗΜΕΙΩΣΗ:** Οι τιμές πώλησης των προϊόντων συμπεριλαμβάνουν και του Φ.Π.Α., ενώ για τα προϊόντα που αναγράφουν πάνω στη συσκευασία την τιμή, αυτή θα είναι και η τιμή πώλησής τους. Πέρα των υποχρεωτικών ειδών που αναφέρονται στο σχετικό πίνακα, ο ανάδοχος είναι ελεύθερος να προσφέρει κι άλλα είδη της αρεσκείας του (επιπλέον σάντουιτς, κλπ.) με τιμές μέσα στα φυσιολογικά πλαίσια του ελεύθερου εμπορίου.

|  |
| --- |
| **ΠΑΡΑΡΤΗΜΑ IΙ****ΤΕΥΧΟΣ****ΠΡΟΔΙΑΓΡΑΦΩΝ ΠΟΙΟΤΗΤΑΣ** |

**Οι Προδιαγραφές Ποιότητας περιλαμβάνουν:[[1]](#footnote-1)**

1. Ποσοτικές Προδιαγραφές
2. Ποιοτικές Προδιαγραφές
3. Ασφάλεια Μεταφορών
4. Υγιεινή Προσωπικού
5. Χειρισμός Προϊόντων
6. Αποθηκευτικοί χώροι
7. Διαχείριση απορριμμάτων
8. Εξοπλισμός Κυλικείων
9. Απολυμάνσεις
10. **Ποσοτικές Προδιαγραφές**
11. **Βάρος προϊόντος**

Το βάρος του προϊόντος καθώς και τα υλικά όλων των παρασκευασμάτων και των τυποποιημένων ειδών θα πρέπει να είναι σύμφωνα με τα οριζόμενα από τις εκάστοτε ισχύουσες Αγορανομικές διατάξεις.

1. **Το περιεχόμενο του προϊόντος**

Το περιεχόμενο του προϊόντος θα πρέπει να είναι σύμφωνο με τα οριζόμενα από τις εκάστοτε ισχύουσες αγορανομικές διατάξεις και να προσφέρεται σταθερά, χωρίς παραλλαγή.

1. **Η σύσταση του προϊόντος**

Το προϊόν θα πρέπει να περιέχει τα συστατικά και τα ποσοστά υλικών που είναι απαραίτητα για την παραγωγή του σύμφωνα με τα οριζόμενα από τον Κώδικα Τροφίμων και Ποτών (π.χ. Τυρόπιτα- ποσοστό φέτας και ποσοστό άλλων τυριών).

1. **Ποιοτικές Προδιαγραφές**
2. Τα προϊόντα θα πρέπει να είναι ασφαλή για την υγεία του καταναλωτή.
3. Τα μικροβιακά φορτία των υλικών όλων των παρασκευασμάτων θα πρέπει να είναι εντός των κρατικών προδιαγραφών που ορίζει ο Κώδικας Τροφίμων και Ποτών.
4. Οι θερμοκρασίες που θα επικρατούν κατά την συντήρηση των προϊόντων θα πρέπει να είναι οι ενδεδειγμένες για την ασφαλή κατανάλωσή τους.
5. Οι ημερομηνίες λήξης τόσο των υλικών των μη τυποποιημένων ειδών, όσο και των τυποποιημένων ειδών θα πρέπει να τηρούνται αυστηρότατα.
6. Η σύνθεση των προϊόντων θα πρέπει να αποτελείται από υλικά, εγκεκριμένα βάση της νομοθεσίας. Γενικότερα η λειτουργία του κυλικείου καθώς και των συνεργαζόμενων επιχειρήσεων των παραγωγών και προμηθευτών των υλικών αυτών θα πρέπει να γίνεται σύμφωνα με την ΥΑ 15523/2006 «Αναγκαία συμπληρωματικά μέτρα εφαρμογής των Κανονισμών (ΕΚ) υπ’ αριθμ. 178/2002, 852/2004, 853/2004, 854/2004 και 882/2004 του Ευρωπαϊκού Κοινοβουλίου και του Συμβουλίου και εναρμόνιση της Οδηγίας 2004/41/ΕΚ του Ευρωπαϊκού Κοινοβουλίου και του Συμβουλίου» (ΦΕΚ Β΄ 1187/31.8.2006).
7. **Ασφάλεια Μεταφορών**

***3.1***Κατά την μεταφορά των προϊόντων θα πρέπει να αποφεύγονται οι βλάβες στη συσκευασία.

Για τον λόγο αυτό είναι απαραίτητος ο έλεγχος κατά την παραλαβή τους.

***3.2*** Στα προϊόντα που απαιτούν ιδιαίτερες συνθήκες θερμοκρασίας για την διατήρηση τους θα πρέπει να τηρείται η συγκεκριμένη θερμοκρασία κατά την μεταφορά τους.

***3.3*** Tα προϊόντα που μεταφέρονται θα πρέπει να είναι συσκευασμένα κατά τέτοιο τρόπο ώστε να εξασφαλίζεται επαρκώς η αρχική τους ποιότητα.

***3.4*** Τα μεταφορικά μέσα θα πρέπει να πληρούν τις προδιαγραφές μεταφοράς που ορίζει ο νόμος.

1. **Υγιεινή Προσωπικού**
	* 1. Υγεία Προσωπικού
2. Όλοι οι εργαζόμενοι στους χώρους επεξεργασίας - παραγωγής τροφίμων και ποτών θα πρέπει να έχουν Βιβλιάριο Υγείας στο οποίο βεβαιώνεται ότι ο κάτοχος του πέρασε από ιατρική εξέταση και δεν βρέθηκε ότι πάσχει από μεταδοτικό ή άλλο νόσημα μη συμβατό με την απασχόληση του.
3. Το Βιβλιάριο Υγείας θα πρέπει να θεωρείται αφού συμπληρωθούν πέντε έτη από την ημερομηνία έκδοσης του, ή της τελευταίας θεώρησης του.
4. Σε κάθε επιχείρηση επεξεργασίας – παραγωγής – πώλησης τροφίμων θα πρέπει να υπάρχει αναρτημένη σε κατάλληλη θέση, ονομαστική κατάσταση των απασχολούμενων σε αυτή ατόμων, στην οποία θα αναφέρεται και το είδος της εργασίας, με την οποία απασχολείται το κάθε άτομο. Η κατάσταση αυτή πρέπει να ενημερώνεται σε περίπτωση αλλαγής της σύνθεσης (αποχώρηση ή πρόσληψη) του προσωπικού της επιχείρησης.

**4.2** Προστατευτικός ρουχισμός

1. Ο ρουχισμός θα πρέπει:

• Να είναι από υλικό κατάλληλο για τις συνθήκες εργασίας**,**

• Να είναι ανοικτού χρώματος και να μην έχει κατά το δυνατόν στο μπροστινό μέρος τσέπες, αγκράφες ή φερμουάρ,

• Να μπορεί να πλυθεί και να εξυγιανθεί εύκολα.

1. Τα γάντια θα πρέπει:

• Να μην χρησιμοποιούνται ως εναλλακτική λύση του πλυσίματος των χεριών,

• Να είναι μιας χρήσεως.

1. Τα καπέλα θα πρέπει:

• Να καλύπτουν τα μαλλιά πλήρως,

• Να μπορούν να πλυθούν και να εξυγιανθούν εύκολα,

• Να επιτρέπουν τον αερισμό του κεφαλιού.

1. Για εργασίες όπως πλύσιμο των πιάτων, καθαρισμός χώρων και εργασίες όπου ο χειριστής έρχεται σε επαφή με χώμα ή με προϊόντα με υψηλό μικροβιακό φορτίο, συνιστάται προστατευτικός ρουχισμός μιας χρήσης.
2. Προσωπική υγιεινή
3. Οι χειριστές των τροφίμων θα πρέπει να είναι υγιείς και να γνωρίζουν την σημαντικότητα και την εφαρμογή των κανόνων υγιεινής.
4. Άτομα, τα οποία εργάζονται για πρώτη φορά θα πρέπει να αποδεικνύουν, ότι δεν υπάρχουν λόγοι υγείας που να εμποδίζουν την απασχόληση τους.
5. Η επιχείρηση τουλάχιστον μία φορά τον χρόνο θα πρέπει να ελέγχει την υγεία των εργαζομένων.
6. Απαγορεύεται το προσωπικό που χειρίζεται τρόφιμα να ασχολείται συγχρόνως και με τον καθαρισμό.
7. Άτομα, τα οποία είναι προσβεβλημένα από τις παρακάτω ασθένειες, ή υπάρχει υπόνοια γι' αυτό, θα πρέπει να αναφέρουν αμέσως στον προϊστάμενο σχετικά:

• Χολέρα

• Μολυσματική εντερίτις

• Τύφος

• Σιγκέλλωση

• Ηπατίτιδα

• Μεταδοτική φυματίωση των αναπνευστικών οργάνων

• Οστρακιά

• Δερματικές ασθένειες, οι οποίες μεταδίδονται από τα τρόφιμα

• Διάρροια, εμετός, ναυτία

• Πόνοι σε μύτη, αυτιά, μάτια

• Τροφικές δηλητηριάσεις

1. Θα πρέπει να τηρούνται από το προσωπικό οι κανόνες προσωπικής υγιεινής:

• Ατομική καθαριότητα,

**•** Συνεχής χρήση προστατευτικού ρουχισμού.

1. Ο προστατευτικός ρουχισμός θα πρέπει να φοριέται πριν την είσοδο στον χώρο εργασίας.
2. Ο προστατευτικός ρουχισμός θα πρέπει να απολυμαίνεται κάθε εβδομάδα.
3. Για εργασίες όπως: πλύσιμο των πιάτων, καθαρισμός χώρων και εργασίες όπου ο χειριστής έρχεται σε επαφή με χώμα ή με προϊόντα με υψηλό μικροβιακό φορτίο συνίσταται προστατευτικός ρουχισμός μιας χρήσης.
4. Τα μαλλιά των χειριστών θα πρέπει να είναι πλήρως καλυμμένα από το καπέλο.
5. Πάνω από το καπέλο δεν θα πρέπει να χρησιμοποιούνται κοκαλάκια, τσιμπιδάκια κλπ.
6. Οι χειριστές δεν θα πρέπει να φορούν κοσμήματα κατά την εργασία.
7. Όταν υπάρχουν πληγές θα πρέπει να είναι κατάλληλα προστατευμένες.
8. Απαγορεύεται το κάπνισμα στους χώρους χειρισμού τροφίμων.
9. Δεν επιτρέπεται το φτάρνισμα και το βήξιμο πάνω από τα τρόφιμα.
10. Δεν επιτρέπεται η δοκιμή των τροφίμων με το χέρι.
11. Συνιστάται η χρήση λαβίδων κατά τον χειρισμό των τροφίμων. Όπου αυτό δεν είναι δυνατόν θα πρέπει να χρησιμοποιούνται γάντια.
12. Δεν επιτρέπεται ο χειρισμός τροφίμων υψηλού κινδύνου όταν υπάρχουν πληγές.
13. Δεν επιτρέπεται ο χειρισμός τροφίμων όσων βρίσκονται υπό ανάρρωση ή υποφέρουν από τροφική δηλητηρίαση.
14. Θα πρέπει να αναφέρεται στο υπεύθυνο οποιαδήποτε αδιαθεσία.
15. Η επιχείρηση θα πρέπει να φροντίζει:

• Για την ύπαρξη ντουλαπιών ασφαλείας για το προσωπικό, προκειμένου να μην μεταφέρουν προσωπικά αντικείμενα στους χώρους παρασκευής,

• Για την επάρκεια, την συντήρηση και τον καθαρισμό του προστατευτικού ρουχισμού.

1. Υγιεινή χεριών
2. Οι χειριστές των τροφίμων θα πρέπει να πλένουν πάντοτε τα χέρια τους:

**•** Όταν εισέρχονται στον χώρο της κουζίνας και πριν έρθουν σε επαφή με τα τρόφιμα, τις επιφάνειες και τον εξοπλισμό αυτής,

**•**  Με τη λήξη της εργασίας,

**•**  Μετά από κάθε επίσκεψη στην τουαλέτα,

**•** Μετά τον χειρισμό ωμού κρέατος, πουλερικών, λαχανικών και αυγών,

**•** Μετά τον χειρισμό απορριμμάτων,

**•** Μετά την απομάκρυνση των απορριμμάτων,

**•**  Μετά την ενασχόληση τους με καθαρισμό,

**•**  Μετά από βήξιμο εντός της παλάμης ή φύσημα της μύτης,

**•**  Μετά το φαγητό ή το κάπνισμα,

**•**  Μετά το χτένισμα.

1. Τα χέρια θα πρέπει να στεγνώνουν μετά το πλύσιμο ή την απολύμανση με αέρα ή χαρτί μιας χρήσεως.
2. Δεν πρέπει οι χειριστές να φορούν δακτυλίδια παρά μόνο απλές βέρες.
3. Σε κάθε χώρο εργασίας θα πρέπει να υπάρχει τουλάχιστον ένας νιπτήρας για το πλύσιμο των χεριών εφοδιασμένος με τον κατάλληλο εξοπλισμό.
4. Η χρήση γαντιών κατά την εργασία δεν θα πρέπει να αντιμετωπίζεται ως εναλλακτική λύση του πλυσίματος των χεριών.

**5. Χειρισμός Προϊόντων**

1. Προσωπικό

Το προσωπικό που χειρίζεται τα τρόφιμα στα σημεία εξυπηρέτησης θα πρέπει:

* Να τηρεί τους κανόνες ορθής προσωπικής υγιεινής,
* Να φορά κατάλληλη στολή εργασίας και να την διατηρεί καθαρή,
* Να μην πάσχει από ασθένειες που μπορεί να μεταδοθούν στα τρόφιμα,
* Να καθαρίζει και να απολυμαίνει τα χέρια του με τον ενδεδειγμένο τρόπο,
* Να μην αφήνει εκτεθειμένα τα τρόφιμα,
* Να χειρίζεται τα τρόφιμα με λαβίδες,
* Όπου δεν είναι δυνατή η χρήση λαβίδας να χειρίζεται τα τρόφιμα με γάντια και να τα αλλάζει συχνά,
* Να είναι σωστά εκπαιδευμένο για τον τρόπο και τον τόπο τοποθέτησης των τροφίμων καθώς και για τους κανόνες ορθής υγιεινής πρακτικής για την διασφάλιση της υγιεινής των τροφίμων.
1. Σημεία Εξυπηρέτησης
2. Στα σημεία εξυπηρέτησης θα πρέπει να διασφαλίζεται η αρχική ποιότητα και η ακεραιότητα των προϊόντων που διατίθενται.
3. Όταν τα προϊόντα δεν είναι συσκευασμένα θα πρέπει:

**•** Να βρίσκονται σε διαφορετικούς περιέκτες όταν πρόκειται για διαφορετικά τρόφιμα,

**•** Να τοποθετούνται μέσα σε ειδικές κλειστές προθήκες,

**•**  Ανά είδος να υπάρχει πινακίδα που να αναφέρει το είδος του προϊόντος.

1. Να ελέγχεται και να διασφαλίζεται η ενδεδειγμένη θερμοκρασία διάθεσης.
2. Να μην τοποθετούνται στις ίδιες προθήκες ωμά με επεξεργασμένα τρόφιμα.
3. **Διαχείριση απορριμμάτων**
4. Τα δοχεία και οι περιέκτες απορριμμάτων θα πρέπει:

**•** Να είναι κατασκευασμένα από αδιαπέραστα, ανθεκτικά και ουδέτερα υλικά,

**•** Η κατασκευή τους να είναι ισχυρή ώστε να μην παραμορφώνονται ή καταστρέφονται κατά την χρήση τους,

**•** Να είναι διαμορφωμένοι κατά τέτοιο τρόπο ώστε να διασφαλίζεται η απουσία εντόμων και τρωκτικών,

**•**  Να κλείνουν καλά,

**•** Να είναι ευδιάκριτα σημασμένα,

**•** Το σχήμα τους να παρέχει επαρκή ευστάθεια και να επιτρέπει την εύκολη εκκένωση τους,

**•** Να πλένονται εύκολα και να απολυμαίνονται αποτελεσματικά,

**•** Να αδειάζονται καθημερινά,

**•** Να αποθηκεύονται εξωτερικά του κτιρίου σε ειδικά διαμορφωμένο χώρο και πάντοτε μακριά από τον χώρο επεξεργασίας των τροφίμων.

1. Απαγορεύεται η συγκέντρωση απορριμμάτων σε ξύλινα ή χάρτινα κιβώτια, σε καλάθια ή καφάσια και σε κάθε είδος καλυμμένα ή ακάλυπτα δοχεία, που δεν πληρούν τους παραπάνω όρους.
2. Συνιστάται η χρήση ειδικών πλαστικών σάκων που θα δένονται για να μην ρυπαίνεται εύκολα το εσωτερικό των δοχείων απορριμμάτων.
3. Συνιστάται η απομάκρυνση των κάδων που βρίσκονται στο χώρο της κουζίνας από το χώρο αμέσως μετά την λήξη των εργασιών.
4. Συνιστάται η απομάκρυνση των απορριμμάτων των τροφίμων καθημερινά από τις εγκαταστάσεις της εταιρείας και των γενικών απορριμμάτων τουλάχιστον δύο φορές την εβδομάδα.
5. Συνιστάται ο ψεκασμός των απορριμμάτων με εντομοκτόνο όταν παραμένουν για αρκετό χρόνο στους χώρους υποδοχής απορριμμάτων ιδιαίτερα κατά τους καλοκαιρινούς μήνες.
6. **Αποθηκευτικοί χώροι**
	1. Οι αποθηκευτικοί χώροι θα πρέπει να σχεδιάζονται και να κατασκευάζονται από τέτοια υλικά που να είναι δυνατόν να εφαρμοστούν προγράμματα:

**•** Αερισμού,

**•** Καθαρισμού,

**•** Απολύμανσης,

**•** Καταπολέμησης τρωκτικών και εντόμων.

1. Ο χώρος αποθήκευσης θα πρέπει να είναι κατάλληλος για την ξεχωριστή και την επαρκή αποθήκευση πρώτων υλών έτοιμων προϊόντων υλικών συσκευασίας.
2. Οι αποθηκευτικοί χώροι θα πρέπει να είναι εφοδιασμένοι με τον κατάλληλο εξοπλισμό, προκειμένου να εξασφαλιστούν και να πιστοποιηθούν οι εκάστοτε απαιτούμενες συνθήκες και να διατηρούν τα τρόφιμα υπό ιδιαίτερες συνθήκες (θερμοκρασίας, υγρασίας, αερισμού).
3. Οι αποθηκευτικοί χώροι θα πρέπει να διαθέτουν επαρκή φωτισμό.
4. Οι αποθηκευτικοί χώροι θα πρέπει να διαθέτουν το κατάλληλο σύστημα πυρασφάλειας.
5. Η τήρηση των κανόνων αποθήκευσης και ο εξοπλισμός για σωστή αποθήκευση αποτελεί ευθύνη του μισθωτή.
6. **Εξοπλισμός Κυλικείων**

Ο εξοπλισμός κυλικείων θα πρέπει:

1. Να είναι κατασκευασμένος από υλικά ανθεκτικά, που μπορούν να καθαριστούν και είναι κατάλληλα για τρόφιμα.
2. Να διασφαλίζει την υγιεινή των τροφίμων από κάθε πηγή μόλυνσης.
3. Να κλείνουν ερμητικά ώστε να εμποδίζεται η είσοδος τρωκτικών, εντόμων και σκόνης.
4. Να διασφαλίζει την διατήρηση των προϊόντων στις θερμοκρασίες που απαιτούνται.
5. Να επιτρέπεται η καταγραφή και ο έλεγχος της θερμοκρασίας (υποχρεωτική παρουσία θερμομέτρου).
6. Να λειτουργεί σωστά και να συντηρείται σε τακτά χρονικά διαστήματα.
7. Να μην επιτρέπουν την συσσώρευση ρύπων.
8. Να αποσυναρμολογείται επαρκώς ώστε να εξασφαλίζεται ο σωστός καθαρισμός και η απολύμανσή του.
9. Να επιτρέπουν τον εύκολο εντοπισμό των προϊόντων που τοποθετούνται σε αυτούς.
10. Να μην χρησιμοποιείται ταυτόχρονα για ωμά και ψημένα τρόφιμα.
11. Να καθαρίζεται σε τακτά χρονικά διαστήματα.

**Απολυμάνσεις**

**Έλεγχος εντόμων – τρωκτικών**

Θα πρέπει να γίνεται συχνά έλεγχος για:

1. Σημάδια παρουσίας εντόμων και τρωκτικών:

• Ζωντανά ή νεκρά τρωκτικά, έντομα ή πουλιά,

• Κουτσουλιές, περιττώματα,

• Ροκανισμένες επιφάνειες,

• Σάκοι, κουτιά ή σακούλες σχισμένες,

• Ίχνη σε σκονισμένες επιφάνειες,

• Σκουρόχρωμα λιπαρά σημάδια στις επιφάνειες.

1. Για να αποφευχθεί η παρουσία τρωκτικών και εντόμων θα πρέπει:

• Να αποθηκεύονται τα τρόφιμα συσκευασμένα ή σκεπασμένα μακριά από το έδαφος και τους τοίχους,

• Να διατηρούνται τα σκουπίδια σε κλειστούς κάδους μέχρι την απόρριψή τους

• Να καθαρίζεται ο χώρος επεξεργασίας καθημερινά με την λήξη των εργασιών,

• Το πρόγραμμα καθαρισμού να περιλαμβάνει και τις δυσπρόσιτες περιοχές πίσω από τον εξοπλισμό,

• Τα σιφώνια και οι αποχετεύσεις να είναι κλειστά,

• Να μην υπάρχει μόνιμη υγρασία στο χώρο.

1. Η εξολόθρευση των τρωκτικών και οι απεντομώσεις θα πρέπει να γίνονται από ειδικά συνεργεία.
1. ***Σε εφαρμογή της Υ.Α. Υ1γ/Γ.Π/οικ. 47829 (ΦΕΚ Β' 2161/23.06.2017) «Υγειονομικοί όροι και προϋποθέσεις λειτουργίας επιχειρήσεων τροφίμων / ποτών και άλλες διατάξεις».***  [↑](#footnote-ref-1)